b'\n_START_ARTICLE_\nTarptautinis studento pa\xc5\xbeym\xc4\x97jimas\n_START_PARAGRAPH_\nTarptautinis studento pa\xc5\xbeym\xc4\x97jimas\xc2\xa0(angl.\xc2\xa0International Student Identity Card,\xc2\xa0ISIC) \xe2\x80\x93 tarptautinis studento\xc2\xa0pa\xc5\xbeym\xc4\x97jimas, i\xc5\xa1duodamas auk\xc5\xa1t\xc5\xb3j\xc5\xb3 mokykl\xc5\xb3 (universitet\xc5\xb3 ir kolegij\xc5\xb3) nuolatini\xc5\xb3 studij\xc5\xb3\xc2\xa0studentams. ISIC studento pa\xc5\xbeym\xc4\x97jimas pripa\xc5\xbe\xc4\xafstamas  ne vien Lietuvoje, bet ir beveik visame pasaulyje. Pateikus ISIC pa\xc5\xbeym\xc4\x97jim\xc4\x85 taikomos visos studentams priklausan\xc4\x8dios transporto lengvatos Lietuvoje. _NEWLINE_ISIC - tai ne vien studento pa\xc5\xbeym\xc4\x97jimas, bet ir nuolaid\xc5\xb3 kortel\xc4\x97, suteikianti nuolaidas daugiau kaip 120 pasaulio valstybi\xc5\xb3. Lietuvoje ISIC lojalumo programoje dalyvauja daugiau nei 600 partneri\xc5\xb3 visoje \xc5\xa1alyje \xe2\x80\x93 studentai ir mokiniai gali pasinaudoti nuolaidomis daugiau kaip 1000 viet\xc5\xb3 \xe2\x80\x93 eidami \xc4\xaf renginius, kavines, pramogaudami ar \xc4\xafsigydami \xc4\xafvairi\xc5\xb3 preki\xc5\xb3, paslaug\xc5\xb3, keliaudami, sportuodami, studijuodami.\xc2\xa0\n_START_SECTION_\nISIC su integruotu vie\xc5\xa1ojo transporto el. bilietu\n_START_PARAGRAPH_\nNuo 2008 met\xc5\xb3 tarptautinis studento pa\xc5\xbeym\xc4\x97jimas ISIC pripa\xc5\xbe\xc4\xafstamas Lietuvos vie\xc5\xa1ajame transporte, taip pat va\xc5\xbeiuojant tarpmiestiniais autobusais ir traukiniais . Su ISIC pa\xc5\xbeym\xc4\x97jimu studentams taikoma 80% nuolaida nuolatiniams vie\xc5\xa1ojo transporto bilietams, 50% nuolaida - vienkartiniams bilietams. Tarpmiestiniuose autobusuose ir traukiniuose taikoma 50% nuolaida. _NEWLINE_ISIC parduodamas su integruotu Vilniaus, Klaip\xc4\x97dos ar Kauno miest\xc5\xb3 vie\xc5\xa1ojo transporto elektroniniu bilietu. Turint ISIC su integruotu vie\xc5\xa1ojo transporto el. bilietu, pakanka pa\xc5\xbeym\xc4\x97jim\xc4\x85 papildyti norimais bilietais spaudos kioskuose ar vietose, pa\xc5\xbeym\xc4\x97tose vie\xc5\xa1ojo transporto \xc5\xbeenklu. Kontrol\xc4\x97s metu tereikia parodyti vien\xc4\x85 kortel\xc4\x99 - ISIC pa\xc5\xbeym\xc4\x97jim\xc4\x85, kur\xc4\xaf kontrolierius gali nuskaityti ir matyti papildytus bilietus, bei identifikuoti studento status\xc4\x85.\n_START_SECTION_\nISIC asociacija\n_START_PARAGRAPH_\nTarptautin\xc4\x97 ISIC asociacija, \xc4\xafkurta 1953 m., yra tarptautin\xc4\x97 ne pelno siekianti organizacija, kuri siekia skatinti tarpkult\xc5\xabrin\xc4\xaf supratim\xc4\x85, didindama jaun\xc5\xb3 \xc5\xbemoni\xc5\xb3 bei akademin\xc4\x97s bendruomen\xc4\x97s galimybes keliauti. Tarptautin\xc4\x97 ISIC organizacija koordinuoja ISIC (International Student Identity Card) ir ITIC (International Teacher Identity Card) pa\xc5\xbeym\xc4\x97jimus, j\xc5\xb3 platinim\xc4\x85 bei vystym\xc4\x85 pasaulyje.\xc2\xa0 ISIC pa\xc5\xbeym\xc4\x97jimas buvo sukurtas pa\xc4\x8di\xc5\xb3 student\xc5\xb3 (i\xc5\xa1 Danijos, Olandijos ir Norvegijos), o \xc5\xa1iandien yra taip pla\xc4\x8diai paplit\xc4\x99s, kad pasaulyje ISIC pa\xc5\xbeym\xc4\x97jimas yra i\xc5\xa1duodamas ma\xc5\xbedaug kas 7 sekundes. J\xc5\xb3 d\xc4\x97ka moksleiviai, studentai ir pedagogai gali \xc4\xafrodyti savo status\xc4\x85 bei naudotis nuolaidomis daugiau nei 129 pasaulio valstyb\xc4\x97se._NEWLINE_ISIC asociacija yra oficialiai pripa\xc5\xbeinta ir palaikoma Jungtini\xc5\xb3 Taut\xc5\xb3 \xc5\xa1vietimo, mokslo ir kult\xc5\xabros organizacijos (UNESCO), Europos kult\xc5\xabros instituto, Tarptautin\xc4\x97s gele\xc5\xbeinkeli\xc5\xb3 ir oro transporto organizacijos bei kit\xc5\xb3 tarptautini\xc5\xb3 institucij\xc5\xb3. Daugiau informacijos apie ISIC asociacij\xc4\x85 ir ISIC atstovus kitose valstyb\xc4\x97se rasite \xc4\x8dia._NEWLINE_ISIC Lietuva \xe2\x80\x93 vienintelis tarptautin\xc4\x97s ISIC organizacijos atstovas, Lietuvoje turintis i\xc5\xa1skirtin\xc4\x99 teis\xc4\x99 i\xc5\xa1duoti ir platinti tarptautinius studento bei moksleivio pa\xc5\xbeym\xc4\x97jimus ISIC, pedagogo ir d\xc4\x97stytojo pa\xc5\xbeym\xc4\x97jimus ITIC.\n_START_SECTION_\nSEB ISIC Mastercard\n_START_PARAGRAPH_\nSEB bankas ir ISIC Lietuva suk\xc5\xabr\xc4\x97 bendr\xc4\x85 kortel\xc4\x99 SEB ISIC Mastercard. Tai tarptautinis studento pa\xc5\xbeym\xc4\x97jimas + tarptautin\xc4\x97 nuolaid\xc5\xb3 kortel\xc4\x97 + tarptautin\xc4\x97 mok\xc4\x97jimo kortel\xc4\x97. Kortel\xc4\x99 galima u\xc5\xbesisakyti bet kuriame SEB banko skyriuje visoje Lietuvoje. Kortel\xc4\x97 SEB ISIC i\xc5\xa1duodama auk\xc5\xa1t\xc5\xb3j\xc5\xb3 mokykl\xc5\xb3 (kolegij\xc5\xb3 bei universitet\xc5\xb3) nuolatini\xc5\xb3 studij\xc5\xb3 studentams ir galioja 1 metus nuo i\xc5\xa1davimo datos. Turint \xc5\xa1i\xc4\x85 kortel\xc4\x99 galima naudotis visais ISIC pa\xc5\xbeym\xc4\x97jimo privalumais ir patogiai tvarkyti savo kasdienius finansus. Likus ma\xc5\xbeiau nei metams iki studij\xc5\xb3 pabaigos kortel\xc4\x97 n\xc4\x97ra i\xc5\xa1duodama. Daugiau apie \xc5\xa1i\xc4\x85 kortel\xc4\x99 su\xc5\xbeinosite SEB banko\xc2\xa0puslapyje.\n_START_SECTION_\nI\xc5\xa1duodami kiti pa\xc5\xbeym\xc4\x97jimai\n_START_PARAGRAPH_\nTarptautinis moksleivio pa\xc5\xbeym\xc4\x97jimas\xc2\xa0(angl.\xc2\xa0International Scholar Identity Card,\xc2\xa0ISIC)  i\xc5\xa1duodamas pagrindini\xc5\xb3, vidurini\xc5\xb3, profesini\xc5\xb3 mokykl\xc5\xb3 bei gimnazij\xc5\xb3\xc2\xa0moksleiviams\xc2\xa0nuo 12 m. am\xc5\xbeiaus._NEWLINE_Tarptautinis pedagogo pa\xc5\xbeym\xc4\x97jimas\xc2\xa0(angl.\xc2\xa0Internatiojnal Teacher Identity Card,\xc2\xa0ITIC), i\xc5\xa1duodamas pedagogin\xc4\xaf darb\xc4\x85 dirban\xc4\x8diam asmeniui (mokytojui, d\xc4\x97stytojui, profesoriui, treneriui ir kt.), nepriklausomai nuo asmens am\xc5\xbeiaus._NEWLINE_Kortel\xc4\x97s suteikia daugiau nei 40 000 nuolaid\xc5\xb3 129 pasaulio valstyb\xc4\x97se. Lietuvoje ISIC lojalumo programoje dalyvauja daugiau nei 600 partneri\xc5\xb3 visoje \xc5\xa1alyje. Nuolaidomis gali naudotis studentai, mokiniai ir pedagogai turintis ISIC arba ITIC pa\xc5\xbeym\xc4\x97jimus. I\xc5\xa1samesn\xc4\x99 informacij\xc4\x85 apie nuolaidas u\xc5\xbesienyje galite rasti \xc2\xa0\xc4\x8dia.'